
POBUDE
Odbor za državljanske svoboščine, pravosodje in notranje zadeve poziva Odbor za proračunski nadzor kot pristojni odbor, da v svoj predlog resolucije vključi naslednje pobude:
[bookmark: restart]1.	ugotavlja, da je Računsko sodišče revidiralo področja porabe, ki zajemajo različne politike, povezane z migracijami in upravljanjem meja (razdelek 4) ter varnostjo in obrambo (razdelek 5); 
2.	ugotavlja, da je Računsko sodišče za revidirana področja porabe, povezana z migracijami in upravljanjem meja, varnostno in obrambno politiko, preučilo vzorec 23 transakcij v razdelkih 4 in 5 večletnega finančnega okvira; je seznanjen z obrazložitvijo Računskega sodišča, da obseg revizije ni bil zasnovan tako, da bi bil reprezentativen za te razdelke, vendar je kljub temu prispeval k njuni izjavi o zanesljivosti; ponavlja poziv Parlamenta, naj izvede revizijo na način, ki bi omogočil izračun ocenjene stopnje napake;
3.	z zaskrbljenostjo ugotavlja, da je 11 od 23 transakcij, ki jih je Računsko sodišče preučilo, vsebovalo količinsko opredeljive napake s finančnimi posledicami za zneske, zaračunane v breme proračuna Unije; poudarja, da lahko takšni primeri negativno vplivajo na ugled; 
4.	ugotavlja, da so leta 2022 države članice pospešeno izvajale svoje nacionalne programe; je zaskrbljen, ker precejšnji zneski ostajajo neizplačani tako za Sklad za azil, migracije in vključevanje (26 %) kot za Sklad za notranjo varnost (33 %), medtem ko priznava, da je treba sredstva za obdobje 2014–2020 porabiti do junija 2024;  poziva Komisijo, naj okrepi svoja prizadevanja za pomoč državam članicam pri učinkovitem izvajanju njihovih nacionalnih programov;
5.	ugotavlja, da Komisija ni uporabila vseh svojih pristojnosti kot varuhinja Pogodb, da bi Romuniji in Bolgariji zagotovila sprejem v schengensko območje, čeprav obe državi od leta 2011 izpolnjujeta vse pogoje, potrebne za polnopravno članstvo v schengenskem območju;
6.	obžaluje prakso Komisije, da Parlamentu pogosto zagotavlja le zelo omejeno količino informacij o izvajanju zakonodaje EU; poziva Komisijo, naj bo bolj proaktivna pri objavljanju takšnih statističnih podatkov ter tako dokaže, da so politike potrebne in sorazmerne za doseganje njihovega cilja;
7.	pozdravlja, da je GD HOME hitro ukrepal po ruski agresiji, zlasti da je pravočasno pripravil osnutek sklepa o prvi aktivaciji direktive o začasni zaščiti; 
8.	ugotavlja, da število prihodov migrantov brez osebnih dokumentov na zunanje meje v primerjavi s prejšnjim letom še vedno narašča; je seznanjen, da GD HOME sprejema različne ukrepe, na eni strani za sklepanje partnerstev za boj proti mrežam za trgovino z ljudmi, v podporo državam članicam pri izvajanju premestitev in drugih mehanizmov za premestitve ter pri izboljšanju hitrih in učinkovitih azilnih postopkov in postopkov vračanja, kot so tisti, ki so povezani z vizumsko politiko EU in dvostranskim sodelovanjem, ter na drugi strani ukrepe za spodbujanje politik vključevanja za državljane tretjih držav, ki zakonito prebivajo v EU; poziva Komisijo, naj si še naprej prizadeva za strategijo za učinkovitejše vračanje ob popolnem spoštovanju Listine o temeljnih pravicah in človekovih pravic tistih, ki prihajajo v EU; nadalje poziva Komisijo, naj ob ustreznem upoštevanju člena 218 PDEU še naprej širi svoje zunanje sodelovanje na področju migracij in azila ter s podporo Sklada za azil, migracije in vključevanje spodbuja politike vključevanja državljanov tretjih držav, ki zakonito prebivajo v EU;
9.	poziva Komisijo, naj poveča preglednost in odgovornost pri načrtovanju in izvrševanju sredstev za notranje zadeve v tretjih državah ter pri financiranju instrumenta za sosedstvo ter razvojno in mednarodno sodelovanje, na primer v državah, kot sta Tunizija in Libija; poziva Komisijo, naj pripravi javno dostopen pregled vse porabe za migracije v tretjih državah, ter jo poziva, naj pripravi predhodne ocene učinka na človekove pravice pri porabi za migracije v tretjih državah in jih deli s Parlamentom, kadar tako zahtevajo pravila;
10.	se zaveda, da GD JUST zagotavlja stalno podporo politiki Komisije za spoštovanje pravne države v Uniji, zlasti pozdravlja letno izdajo pregleda stanja na področju pravosodja ter tretje poročilo o pravni državi, ki je prvič vsebovalo priporočila državam članicam; spodbuja Komisijo, naj natančno spremlja dejanske ukrepe, ki jih države članice sprejmejo na podlagi priporočil, ter naj ukrepa, če se ne sprejmejo ustrezni ukrepi za obravnavanje obstoječe problematike na nacionalni ravni;
11.	se z zaskrbljenostjo seznanja s posebnim poročilom evropske varuhinje človekovih pravic o času, ki ga Evropska komisija potrebuje za obravnavo zahtev za dostop javnosti do dokumentov, v katerem poudarja, da je pri 85 % vseh potrdilnih prošenj prišlo do zamud; poziva Komisijo, naj se takoj posveti temu vprašanju in poskrbi za skladnost z Uredbo št. 1049/2001 o dostopu javnosti do dokumentov, kar je nujni pogoj za preglednost in javno zaupanje v Komisijo; opozarja, da je varuhinja človekovih pravic leta 2022 pozvala Komisijo, naj zahteve za dostop do dokumentov v zvezi s sredstvi EU za okrevanje obravnava bolj dosledno in bolje pojasni razloge, če se odloči, da ne bo objavila zahtevanih informacij[footnoteRef:1], in da je varuhinja začela preiskavo o tem, da je Komisija zavrnila dostop javnosti do dokumentov, povezanih z njenim predlogom uredbe o evropskem zdravstvenem podatkovnem prostoru[footnoteRef:2]; [1:  https://www.ombudsman.europa.eu/en/news-document/sl/163567]  [2:  https://www.ombudsman.europa.eu/en/case/sl/62762] 

12.	močno obžaluje, da Komisija ni sprejela izvršilnih in zakonodajnih ukrepov po priporočilu Evropskega parlamenta z dne 15. junija 2023 Svetu in Komisiji o preiskavi domnevnih kršitev in nepravilnosti pri uporabi prava Unije, povezanih z uporabo programa Pegasus in podobne vohunske programske opreme za nadzor; poziva Komisijo, naj spoštuje načelo lojalnega sodelovanja med institucijami Unije ter izpolni obveznosti iz okvirnega sporazuma in medinstitucionalnega sporazuma o boljši pripravi zakonodaje;
13.	je zelo zaskrbljen zaradi razkritij o navzkrižju interesov pri visokih uradnikih Komisije v zvezi z oglaševalsko kampanjo na omrežju X, povezano z zakonodajo o spolni zlorabi otrok; poziva Komisijo, naj objavi vse dokumente, ki jih je zahteval Parlament, in poskrbi za popolno preglednost v tem primeru;

